Galizie, Paîs Basc, Paîs Catalans a strenzin i lôr rapuarts ancje tal sport
Ta chescj ultins agns la colaborazion tra lis nazionalitâts minorizadis dal stât spagnûl e je lade dilunc a cressi simpri di plui. Cun di fat, daspò de Declarazion di Compostela fate buine a Sant Jacum di Galizie (Santiago de Compostela) ai 10 di Dicembar tra Comunitât Autonome Basche, Catalogne e Galizie par promovi in maniere unitarie lis produzions culturâls des trê realtâts, ai 29 di Dicembar i rapresentants des trê Comunitâts autonomis a àn sotscrit un altri acuardi. Si trate de “Declarazion di San Mamés”, batiade cussì daûr dal non dal stadi di Bilbo / Bilbao là che pôc plui tart si à davuelte une partide tra lis nazionâls di balon de Catalogne e dal Paîs Basc. Si trate di un pat che al viôt dâsi dongje bascs, catalans e galizians par promovi la colaborazion intal cjamp sportîf cul sburtâ scambis tra atletis, formazions e federazions des trê Comunitâts, ma ancje cul lavorâ adun par promovi la culture sportive e par lotâ cuintri dal doping. Il pont plui impuartant de declarazion, dut câs, al è chel là che si fevele di metisi adun par sburtâ il ricognossiment uficiâl des rapresentativis nazionâls dai trê paîs de bande des federazions sportivis internazionâls, ma ancje par promovi la nassite di campionâts nazionâi pai diviers sports al puest dai atuâi campionâts statâi. Par fâ un esempli, tant par fevelâ di balon, l’Athletic di Bilbao e la Real Sociedad di Donostia a zuiaressin tun campionât basc e no plui ta chel spagnûl e v.i. Se cheste ultime pussibilitât e reste forsit la plui dificile di rivâi, Catalogne, Galizie e Paîs Basc a pontin soredut su la partecipazion des lôr rapresentativis nazionâls intes competizions internazionâls, come che za al sucêt, par esempli, pal Gales e pe Scozie che, pûr cence vê un stât indipendent, a son ricognossûts a nivel internazionâl almancul in cierts sports di scuadre tant che il balon e il rugby. Al è za di agns che lis trê nazions cence stât de penisule iberiche a lavorin par chest risultât, ma cumò a son daûr a incressi i lôr sfuarçs par otignî il ricognossiment. Ta chescj ultins timps, par chel che al rivuarde il balon, a son stadis zuiadis diviersis partidis cu lis nazionâls di altris paîs e ancje cun bogns risultâts: par esempli, i bascs a àn batût Bulgarie, Uruguay e Nigjerie, i catalans il Cile e l’Ecuador, e i galizians a àn batût l’Uruguay e a àn paregjât cun Ecuador e Camerun. A compagnâ la Declarazion di San Mamés e lis rivendicazions des trê nazionalitâts, simpri ai 29 di Dicembar, si è davuelte une grande manifestazion popolâr cun disinis di miârs di personis che a àn cjaminât pes stradis di Bilbao daûr di un strisson cul sproc: “Euskal Herria. Nazio bat, selekzio bat” ven a dî “Paîs Basc: une nazion, une nazionâl”. La colaborazion tra lis trê Comunitâts, dut câs, e cjape fuarce ancje par mieç di altris iniziativis che a cjapin dentri altris sports, Par esempli la Catalogne e parteciparà ai Zûcs Nautics dal Atlantic che chest an si davuelzaran tal Paîs Basc e là che e je dentri ancje la Galizie; e propit chest ultin paîs al è stât invidât de Catalogne inte Rêt dai Paîs Sportîfs là che a partecipin ancje i bascs.
[Font: Galiza Hoxe, 27-29/12/2007 e 07/01/2008; Mon Divers, 29/12/2007; Gara, 30/12/2007]
fur_Latn fur_Latn lmo_Latn